**Referat af udskudt ordinær generalforsamling i Parcelforeningen Godthåb afholdt tirsdag den 30. november 2021.**

**1. Valg af dirigent**

Valgt som dirigent blev Lars Clemmensen, som konstaterede, at generalforsamlingen var lovlig.

**2. Valg af referent/antal stemmeberettigede**

Viktoria Holst Eriksen valgtes til referent. Lars Clemmensen talte 20 stemmeberettigede, hvoraf én havde tre stemmer, som ejer af tre ejendomme.

**3. Formandens Beretning**

Formand Niels Gert Dehlendorff fortalte, at han fremover skal arbejde på Bornholm, og derfor nu træder af efter 21 år på posten.

Generalforsamlingerne 2020 og foråret 2021 måtte desværre aflyses pga. Corona-situationen. Bestyrelsen har valgt at holde generalforsamling nu, fordi hovedparten af bestyrelsen stod til at blive udskiftet. Derfor er det også vigtigt at skabe et overblik over de udfordringer og opgaver, som forestår.

De seneste år har været udfordrende. I forbindelse med den store opgravningsaktivitet pga. fibernet, har de forskellige aktører skulle holdes i ørerne for ikke at efterlade vejene i forringet stand, og der har været afholdt møder med entreprenørerne for at få foretaget efterreparationer. I forbindelse med opførelse af en række nybygninger har der været problemer med knækkede fortovsfliser pga. den tunge trafik. Her skal vognmænd og bygherrer holdes ansvarlige. Fotodokumentation i gerningsøjeblikket er typisk nødvendig.

Veje og fortove:

Det er nu 16 år siden, at vejene gennemgik en stor renovering. Vejhjørnerne med chaussesten er blevet udstyret med jernforstærkninger og det fungerer godt. Men den tunge trafik i forbindelse med nybyggeri slider hårdt på vejene, som ikke er gearet til belastningen. Fortovsfliserne er, som nævnt, udsat for brud og tæres desuden af store mængder vejsalt. Det er på tide, at vejene tilføjes et lag bitumengummi ovenpå belægningen som nyt slidlag. Udgiften hertil skønnes at være i omegnen af 1.000.000 kr.

Foreningen har i alt 105 regnvandsbrønde, som skal have foretaget en årlig slamsugning. Der er nyligt udskiftet en sammenbrudt regnvandsbrønd og løbende udskiftning af samtlige brønde må nok forventes. Et arbejde som koster 35.000-40.000 kr. pr. brønd.

Det er vigtigt at lægge en plan for fremtidige vedligeholdelsesarbejder af fortove og veje, og at bestyrelsen altid holder sig for øje, at der skal være økonomisk dækning for det til enhver tid nødvendige vej- og brøndarbejde, hvis foreningen skal undgå at optage lån.

De grønne områder:

Ved parcellen Parnasvej 9 ejer foreningen et lille jordstykke ud til fortovet. Den i 2019 anlagte indkørsel er ikke etableret efter aftale med bestyrelsen, som slet ikke er blevet inddraget.

Bestyrelsen har noteret sig, at der er blevet etableret en låge fra en parcel og ud til ét af de grønne områder. Den kommende bestyrelse bør derfor tage stilling til dette private tiltag, som kunne danne præcedens.

Foreningens årlige fastelavnsarrangement har ligget stille pga. Corona. NGD Håber, at traditionen vil blive genoptaget når det bliver muligt.

Beretningen blev godkendt

**4. Aflæggelse af regnskab for 2019 og 2020**

Kasserer Lis Baunstrup konstaterede, at det lån, som foreningen optog i forbindelse med den store vejrenovering for 16 år siden, er afviklet og kan betragtes som en succeshistorie.

Regnskabet for såvel 2019 som 2020 blev godkendt

Lis kom desuden ind på nogle emner, som angår de såvel forudsete som uforudsete udgifter, som foreningen kan stå med. F.eks. havde foreningen modtaget en mystisk regning for oprensning af sand i kloakken. Kim havde imidlertid taget bevisfoto af TDC som synderen, og regningen kunne på den baggrund sendes videre. Vedr. rottebekæmpelse fortalte hun, at der var observeret en rotte ved Spartavej, og i forbindelse med emnet snerydning funderede hun over, om man evt. kan lave en mere fordelagtig aftale end den nuværende, så man kun betaler, når det sner?

Lis udtalte desuden et ønske om, at medlemmernes brug af de omkostningstunge indbetalingskort, så vidt muligt, erstattes af elektronisk betaling.

**5. Indkomne forslag**

Punktet er udskudt til generalforsamlingen foråret 2022

**6. Fastsættelse af kontingent og ydelser**

Bestyrelsens forslag om en fastholdelse af bidraget på 990 kr. pr. halve år blev godkendt.

**7. Valg af bestyrelse**

Hele bestyrelsen var på valg. Kasserer Lis Baunstrup og bestyrelsesmedlem Keld Ravnholdt Jensen modtog genvalg. Herudover skulle tre poster besættes med nye medlemmer. Ny formand blev Viktoria Holst Eriksen, og desuden blev Faisel Sethi og Birgit Kjer valgt til bestyrelsen.

**8. Valg af interne revisorer**

Anne Rasmussen og Kurt Lauritsen modtog genvalg.

**9. Eventuelt**

Det blev påpeget, at der ved hjørnet af Hellasvej og Parnasvej på et tidspunkt er blevet sløjfet parkering på en parcel, hvorfor bilen nu holder ude på gaden og skaber usikre trafikforhold.

Den afgående formand blev takket for sin store indsats og afgående bestyrelsesmedlem Kim Graversen modtog ligeledes tak for sit arbejde i bestyrelsen.